Diari Oficial de la Generalitat Valenciana


Sumari del DOGV 3974, del 05-04-2001 (2001/3094)

ORDRE de 6 de març de 2001 de la Conselleria de Cultura i Educació, per la qual es convoca concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3974

Data del DOGV
:   05-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3094


Data del document
:   06-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * Nicaragua
    * Cuba
    * Rússia
    * Itàlia
    * assignació per estudis
    * protecció del patrimoni
    * programa d'ensenyament
    * Grècia

ORDRE de 6 de març de 2001 de la Conselleria de Cultura i Educació, per la qual es convoca concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger. [2001/X3094]
  
En el marc de les facultats que la Conselleria de Cultura i Educació té establides com a àrees d'actuació, cal destacar les de foment i protecció del patrimoni cultural valencià i formació d'especialistes en este camp. Amb esta finalitat es pretén iniciar una línia de suport en l'àmbit de la restauració artística encaminada a promoure l'intercanvi d'estudis, anàlisis i tècniques més avançades d'altres països. En concret, es perseguix afavorir l'intercanvi amb els països amb què la Generalitat Valenciana ha estat mantenint durant els últims anys una major relació en la matèria.
  
Per això, i fent ús de les facultats que em conferix l'article 35 de la Llei 5/1983, de 30 de desembre, de Govern valencià,
  
ORDENE
  
Primer
  
Es convoca concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger, i s'aproven les bases per les quals es regix esta convocatòria, així com el model d'instància, inclosos com a annexos I i II de la present ordre.
  
Segon
  
L'import total de les ajudes és de sis milions sis-centes seixanta-sis mil cent vint-i-nou pessetes (6.666.129 PTA), equivalents a 40.064,24 euros, pagadors a càrrec de l'aplicació pressupostària 37.88.562.12.0, codi de línia T3177000 del pressupost de la Generalitat Valenciana per al 2001.
  
DISPOSICIONS FINALS
  
Primera
  
Es delega en la subsecretària de Promoció Cultural la facultat de resoldre la concessió de les ajudes, i se l'autoritza perquè dicte les resolucions oportunes per al desplegament i l'execució de la present ordre.
  
Segona
  
Esta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició, o bé directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant de l'òrgan que dicta el present acte en el termini d'un mes a comptar des de l'endemà de la publicació d'esta ordre.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present ordre.
  
València, 6 de març de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger
  
Primera. Objecte
  
És objecte de la present convocatòria la concessió d'ajudes per a la realització a l'estranger d'estudis i/o pràctiques formatives relacionats amb qualsevol de les diferents especialitats dins del camp de la restauració de béns mobles.
  
Segona. Destinataris de la convocatòria
  
Les beques objecte d'esta convocatòria s'adjudicaran per concurs entre els diversos aspirants que complisquen els requisits següents i els acrediten documentalment:
  
1. Tindre la nacionalitat espanyola i residir en l'àmbit de la Comunitat Valenciana.
  
2. Comptar amb una invitació del centre de destinació per a la realització del projecte (siguen centres d'estudis, entitats, organismes o institucions públiques o privades).
  
Tercera. Dotació econòmica
  
Les ajudes, de fins a un màxim d'un milió de pessetes per beneficiari, s'assignaran per a contribuir a les despeses ocasionades per la realització de l'estudi i/o la pràctica formativa, el viatge, l'assegurança, l'estada o la manutenció, o a qualsevol altra despesa corrent directament relacionada amb l'objecte de l'ajuda.
  
Quarta. Termini i lloc de presentació de sol·licituds
  
1. Les sol·licituds es formalitzaran segons el model de l'annex II i podran presentar-se en el termini de vint dies hàbils comptats des de l'endemà de la publicació d'esta convocatòria en el Diari Oficial de la Generalitat Valenciana.
  
2. Les sol·licituds, dirigides a la Conselleria de Cultura i Educació, Direcció General de Promoció Cultural, podran presentar-se en el Registre General de la Conselleria de Cultura i Educació, en les Direccions Territorials de València, Castelló i Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Documentació que acompanyarà les sol·licituds
  
La sol·licitud s'haurà d'acompanyar dels documents següents:
  
- Fotocòpia del DNI.
  
- Original o fotocòpia compulsada del certificat d'empadronament en qualsevol municipi de la Comunitat Valenciana.
  
- Currículum (acadèmic, professional i de la trajectòria artística i/o investigadora).
  
- Informació, programa o contingut del curs, seminari, etc., lloc de realització i duració.
  
- Invitació del centre de destinació.
  
- Pressupost de la despesa que origine la realització de l'activitat a l'estranger.
  
Sisena. Correcció de defectes de les sol·licituds
  
Si la sol·licitud no conté totes les dades exigides o hi falta documentació acreditativa, es requerirà a la persona interessada que en el termini de deu dies corregisca la falta o aporte els documents preceptius, amb la indicació que si no ho fa, es considerarà que ha desistit de la seua petició, després d'haver dictat la resolució corresponent, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
Setena. Criteris de valoració
  
Per a l'adjudicació de les ajudes es valorarà:
  
- El currículum.
  
- La trajectòria artística i/o investigadora del sol·licitant.
  
- La realització del projecte en centres públics o privats d'un dels països on la Direcció General de Promoció Cultural té previst desplegar projectes en matèria de restauració, com Cuba, Nicaragua, Itàlia, Grècia i Rússia.
  
Vuitena. Resolució de la convocatòria
  
1. Per a la valoració dels mèrits indicats en la base setena es constituirà una comissió qualificadora integrada per:
  
- Presidenta: la subsecretària de Promoció Cultural.
  
- El cap de l'Àrea de Museus i Belles Arts de la Direcció General de Promoció Cultural.
  
- El cap del Servei de Conservació i Restauració de Béns Museístics.
  
- Un tècnic de restauració, designat per la Direcció General de Promoció Cultural, que actuarà com a coordinador i supervisor dels projectes becats.
  
- Actuarà com a secretari, amb veu i sense vot, el cap del Servei d'Investigació i Promoció de la Direcció General de Promoció Cultural.
  
Es faculta la Comissió Qualificadora perquè realitze, a través dels seus membres o de l'assessorament d'altres tècnics, totes les comprovacions necessàries per a qualificar millor els mèrits adduïts, i perquè faça un seguiment periòdic del projecte desplegat amb motiu de l'ajuda. La Comissió podrà tindre tots els assessors que considere convenients.
  
Finalitzada la valoració dels mèrits corresponents a cada expedient, la Comissió Qualificadora elevarà, en el termini màxim de dos mesos comptats des del dia de l'acabament del termini de presentació de sol·licituds, l'acta del concurs amb la proposta d'adjudicació a la subsecretària de Promoció Cultural perquè adjudique les ajudes.
  
Si la resolució corresponent a la convocatòria no s'aprova en el termini de tres mesos comptats des del dia de l'acabament del termini de presentació de sol·licituds, es considerarà que totes les peticions presentades han sigut desestimades.
  
Així mateix, la Comissió Qualificadora podrà formular una proposta en el sentit que siga declarada deserta la convocatòria si, segons els seu parer, no hi haguera concursants amb prou mèrits per a merèixer-ne l'adjudicació.
  
2. Perquè la resolució siga efectiva, els adjudicataris de les ajudes hauran d'aportar en el termini de deu dies hàbils, una volta notificada l'ajuda, la documentació indicada a continuació:
  
- L'acceptació per escrit de l'ajuda concedida.
  
- Un certificat o carta d'admissió del centre de destinació.
  
Si no aportaren esta documentació, perdrien l'ajuda concedida.
  
Novena. Pagament de l'ajuda
  
Una vegada concedida l'ajuda i acceptada pel beneficiari d'acord amb l'apartat 2 de la base vuitena, la Conselleria de Cultura i Educació en farà l'abonament. Els pagaments, fins a completar la totalitat de l'import de l'ajuda, es faran efectius parcialment pels imports que el beneficiari justifique prèviament presentant davant la Direcció General de Promoció Cultural les memòries parcials del desplegament del projecte, que seran supervisades per la persona designada a l'efecte en la base huitena, la qual elaborarà l'oportú informe tècnic de conformitat.
  
Deu. Obligacions del beneficiari
  
Tindrà la consideració de beneficiari de l'ajuda el destinatari dels fons públics que haurà de realitzar l'activitat que en fonamentà l'atorgament o que es trobe en la situació que en legitima la concessió.
  
Les obligacions del beneficiari consistiran en:
  
a) Realitzar l'activitat que va motivar la concessió de l'ajuda.
  
b) Sotmetre's a les actuacions de control financer que corresponen a la Intervenció General en relació amb l'ajuda concedida.
  
c) Comunicar a l'entitat concedent l'obtenció d'altres beques, subvencions o ajudes per a la mateixa finalitat, procedents de qualsevol administració o ens públic.
  
d) Destinar íntegrament l'import de l'ajuda a la realització del projecte presentat.
  
e) Justificar davant de la Direcció General de Promoció Cultural la realització de l'activitat. A l'efecte, els beneficiaris presentaran, abans del 30 de novembre del 2001, una memòria final de l'activitat formativa realitzada, un certificat o informe d'assistència expedit pel centre de destinació i un informe de supervisió i conformitat efectuat pel coordinador designat d'acord amb la base vuitena.
  
f) Qualsevol publicació o edició que es faça (llibre, article, catàleg, etc.) amb motiu de l'ajuda, haurà d'assenyalar que ha disposat d'una ajuda de la Generalitat Valenciana, i haurà de contindre el logotip corresponent de la Generalitat Valenciana.
  
Onze. Assegurança
  
En previsió de possibles danys que pogueren produir-se durant l'estada al país on es realitzen les activitats objecte de l'ajuda, es recomana que els adjudicataris de les ajudes es proveïsquen de l'assegurança de viatge corresponent.
  
Dotze. Retirada de la documentació presentada amb les sol·licituds
  
La documentació aportada pels sol·licitants que no hagen resultat adjudicataris de les ajudes haurà de ser retirada per ells, o per una persona autoritzada legalment, en la Direcció General de Promoció Cultural, de 9 a 14 hores, excepte dissabtes i festius, durant el termini de dos mesos a comptar des de l'endemà de la notificació de la resolució d'adjudicació de les ajudes.
  
Si la documentació no es retira en el termini establit, la Conselleria de Cultura i Educació ja no estarà obligada a tornar-la i la destruirà per procediments mecànics.
  
Tretze. Contravencions i disposicions subsegüents
  
La Conselleria de Cultura i Educació podrà deixar sense efecte, a proposta de la Comissió Qualificadora, qualsevol de les ajudes concedides, després de l'audiència prèvia amb l'interessat, quan el beneficiari incórrega en alguna de les causes següents:
  
a) No realitzar l'activitat que motivà la concessió.
  
b) Deixar de complir els requisits exigits.
  
c) Incomplir sense causa que ho justifique les condicions establides en la present convocatòria.
  
Catorze
  
Qualsevol alteració de les condicions tingudes en compte per a la concessió de les ajudes i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
Quinze
  
Serà procedent el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:
  
a) Obtenció de l'ajuda sense posseir les condiciones requerides.
  
b) Incompliment de la finalitat per a la qual ha sigut concedida l'ajuda.
  
c) Incompliment de les condiciones imposades al beneficiari amb motiu de la concessió de l'ajuda.
  
ANNEX II
  
Sol·licitud de participació en el concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger
  
1. Dades del sol·licitant
  
DNI:
  
Nom i cognoms:
  
Adreça:
  
Localitat: Codi postal:
  
Telèfon: Fax:
  
2. Requisits que complix el sol·licitant i acredita documentalment
  
- Tindre la nacionalitat espanyola i residir en l'àmbit de la Comunitat Valenciana.
  
- Comptar amb una invitació del centre de destinació per a la realització de l'activitat formativa (siguen centres d'estudis, entitats, organismes o institucions públiques o privades).
  
3. Acceptació de les bases de la convocatòria
  
El sol·licitant coneix les bases de la present convocatòria de concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger, i accepta totes les condicions que s'hi establixen.
  
4. Documentació que aporta el sol·licitant
  
- Fotocòpia compulsada del DNI.
  
- Original o fotocòpia compulsada del certificat d'empadronament.
  
- Currículum (acadèmic, professional i de la trajectòria artística i/o investigadora).
  
- Informació, programa o contingut del curs, seminari, etc., lloc de realització i duració.
  
- Invitació del centre de destinació.
  
- Pressupost de la despesa que originarà la realització de l'activitat a l'estranger.
  
5. Petició
  
Sol·licita ser admés al concurs públic per a la concessió d'ajudes a la realització d'estudis i/o pràctiques formatives en matèria de restauració de béns mobles a l'estranger convocat per la Conselleria de Cultura i Educació.
  
... d ... 2001
  
(firma)
  
CONSELLERIA DE CULTURA I EDUCACIÓ